CELEX: 32018D2011
Language: da
Date: 2018-12-17 00:00:00
Title: Rådets afgørelse (FUSP) 2018/2011 af 17. december 2018 til støtte for kønsmainstreamede politikker, programmer og aktioner om bekæmpelse af ulovlig handel med og misbrug af håndvåben i tråd med dagsordenen for kvinder, fred og sikkerhed

18.12.2018   
               
               
                  DA
               
               
                  Den Europæiske Unions Tidende
               
               
                  L 322/38
               
            
         RÅDETS AFGØRELSE (FUSP) 2018/2011
         af 17. december 2018
         til støtte for kønsmainstreamede politikker, programmer og aktioner om bekæmpelse af ulovlig handel med og misbrug af håndvåben i tråd med dagsordenen for kvinder, fred og sikkerhed
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 28, stk. 1, og artikel 31, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Den 19. november 2018 vedtog Rådet EU-strategien til bekæmpelse af ulovlige skydevåben, håndvåben og lette våben (»SALW«) samt ammunition hertil — »Sikring af våben, beskyttelse af borgerne«. Strategien fastslår, at Unionen systematisk vil integrere kønsaspektet i udformningen af nye projekter vedrørende bekæmpelse af vold med våben og til kontrol af SALW i almindelighed samt udveksling af god praksis i denne henseende.
                  
               
                     (2)
                  
                  
                     Den 3. april 2017 vedtog Rådet afgørelse (FUSP) 2017/633 (1) til støtte for FN's handlingsprogram om forebyggelse, bekæmpelse og afskaffelse af alle aspekter ved ulovlig handel med håndvåben og lette våben (»handlingsprogrammet«). Aktionerne, der er finansieret af denne afgørelse, blev gennemført af De Forenede Nationers Kontor for Nedrustningsanliggender (UNODA) og omfattede tilrettelæggelsen af et tematisk seminar med titlen »SALW og 2030-dagsordenen for bæredygtig udvikling, herunder SDG nr. 16 og kønsaspekterne af SALW-kontrol«.
                  
               
                     (3)
                  
                  
                     Den 28. maj 2018 vedtog Rådet konklusioner om en EU-holdning til bekæmpelse af ulovlig handel med SALW i lyset af tredje FN-konference til evaluering af gennemførelsen af handlingsprogrammet, der blev holdt i juni 2018. Et af Unionens centrale mål for resultatet af evalueringskonferencen er anerkendelse af, hvordan væbnet vold indvirker forskelligt på kvinder, mænd, piger og drenge, og fremme af kvinders rolle i gennemførelsen af handlingsprogrammet og kønsbevidsthed i forbindelse med kontrolforanstaltninger vedrørende håndvåben og lette våben som en betingelse for deres effektivitet.
                  
               
                     (4)
                  
                  
                     Den 30. juni 2018 vedtog tredje FN-konference til evaluering af gennemførelsen af handlingsprogrammet et slutdokument, hvori staterne erklærede, at de fortsat er alvorligt bekymrede over, hvordan den ulovlige handel med SALW indvirker negativt på kvinders, mænds, pigers og drenges liv, og erkender, at udryddelsen af ulovlig handel med håndvåben og lette våben er et vigtigt led i bekæmpelsen af kønsbaseret vold, og at de anerkender behovet for kvinders styrkede deltagelse i beslutningstagningen og gennemførelsesprocessen vedrørende handlingsprogrammet og det internationale sporingsinstrument og bekræfter på ny staters behov for at integrere kønsbestemte aspekter i deres gennemførelsesbestræbelser. Staterne har også påtaget sig at tilskynde til at integrere kønsaspektet i politikker og programmer om håndvåben og lette våben, herunder vedrørende programmers udformning, planlægning, gennemførelse, overvågning og evaluering under hensyn til, hvor det er hensigtsmæssigt, relevante retningslinjer og standarder. Staterne har besluttet at tilskynde til koordineret gennemførelse af nationale handlingsplaner om SALW med nationale handlingsplaner under relevante FN-resolutioner og mål 16.4 i 2030-dagsordenen for bæredygtig udvikling og at tilskynde til indsamling af data opdelt efter køn om ulovlig handel med SALW, herunder gennem nationale rapporter, samt at øge forståelsen for de kønsspecifikke virkninger af ulovlig handel med SALW, navnlig med henblik på at forbedre tilsvarende nationale politikker og programmer.
                  
               
                     (5)
                  
                  
                     FN's Sikkerhedsråd har ved flere lejligheder opfordret til at adressere kvinders meningsfyldte deltagelse, forebyggelse af konflikt og vold, beskyttelse mod vold, herunder konfliktrelateret seksuel vold og nødhjælp og genopbygning efter konflikter.
                  
               
                     (6)
                  
                  
                     I sin nedrustningsdagsorden med titlen »Sikring af vores fælles fremtid«, der blev forelagt den 24. maj 2018, opfordrede FN's generalsekretær alle stater til at indarbejde kønsperspektiver i udviklingen af national lovgivning og politikker om nedrustning og våbenkontrol, herunder overvejelser om kønsaspekter ved ejerskab, samt brug og misbrug af våben, våbens forskellige virkninger på kvinder og mænd, hvordan kønsroller kan forme politikker og praksis i forbindelse med våbenkontrol og nedrustning og kvinders fulde og lige deltagelse i alle beslutningstagningsprocesser i forbindelse med nedrustning og international sikkerhed —
                  
               VEDTAGET DENNE AFGØRELSE:
         
            Artikel 1
            
               1.   Det overordnede mål med denne afgørelse er at bidrage til international fred, sikkerhed, ligestilling mellem kønnene og bæredygtig udvikling ved at forbedre effektiviteten af kontrolforanstaltninger i forbindelse med håndvåben gennem fremme af tilgange, der bygger på systematisk kønsspecifik analyse, integrationen af kønsperspektiver og initiativer vedrørende styrkelse af kvinders indflydelse og status. Denne afgørelse støtter gennemførelsen af de kønsrelevante resultater af tredje FN-konference til evaluering af gennemførelsen af handlingsprogrammet, der blev holdt i 2018. Denne afgørelse bidrager også til den bredere internationale politiske dagsorden om ligestilling mellem kønnene og styrkelse af kvindes indflydelse og status på linje med dagsordenen for kvinder, fred og sikkerhed og 2030-dagsordenen for bæredygtig udvikling.
            
            
               2.   For at nå målene fastsat i stk. 1 støtter denne afgørelse aktioner til:
               
                           —
                        
                        
                           at gennemføre MOSAIC-modulerne (Modular Small-arms-control Implementation Compendium) vedrørende »Kvinder, mænd og den kønsspecifikke natur af håndvåben og lette våben« og »Børn og unge og håndvåben og lette våben«
                        
                     
                           —
                        
                        
                           at udarbejde en håndbog, der kan fungere som vejledning og sikre, at alle aktioner udføres i overensstemmelse med aktuelle FN-standarder
                        
                     
                           —
                        
                        
                           at uddanne personale og undervisere på FN's regionale centre og sekretariatspersonalet i regionale og subregionale organisationer i at integrere kønsperspektivet i politikker vedrørende håndvåben og rammer til at sikre en systematisk tilgang til spørgsmålet
                        
                     
                           —
                        
                        
                           at uddanne nationale tjenestemænd i 18 lande om integration af kønsaspektet og kontrol med håndvåben
                        
                     
                           —
                        
                        
                           at fremme kønsperspektivet, integration af kønsaspektet og styrkelse af kvinders status i regionale initiativer
                        
                     
                           —
                        
                        
                           at styrke komponenten til kontrol med håndvåben i rammen om kvinder, fred og sikkerhed samt selve rammen
                        
                     
                           —
                        
                        
                           at bidrage til gennemførelsen af 2030-dagsordenen, navnlig mål 16 og 5, samt konvergerende internationale politiske dagsordener om ligestilling mellem kønnene
                        
                     
                           —
                        
                        
                           at styrke civilsamfundets engagement i integration af kønsaspektet og kontrol med håndvåben i partnerskab med International Action Network on Small Arms (IANSA) og IANSA's kvindenetværk (IANSA Women's Network)
                        
                     
                           —
                        
                        
                           at skabe varig indvirkning gennem effektive oplysningsaktiviteter, fortalervirksomhed, opsøgende arbejde og partnerskaber.
                        
                     
            
               3.   Denne afgørelses direkte modtagere er de nationale, regionale og globale interessenter, der er ansvarlige for kontrol med håndvåben i lande og regioner i fokus, navnlig Afrika, Caribien og Latinamerika samt Asien og Stillehavsregionen.
            
            
               4.   Bilaget til denne afgørelse indeholder en detaljeret beskrivelse af projektet.
            
         
         
            Artikel 2
            
               1.   Unionens højtstående repræsentant for udenrigsanliggender og sikkerhedspolitik (»HR«) er ansvarlig for gennemførelsen af denne afgørelse.
            
            
               2.   Den tekniske gennemførelse af projektet omhandlet i artikel 1, varetages af De Forenede Nationers Kontor for Nedrustningsanliggender (UNODA).
            
            
               3.   UNODA udfører sine opgaver under HR's ansvar. Med henblik herpå indgår HR i de nødvendige foranstaltninger med UNODA.
            
         
         
            Artikel 3
            
               1.   Det finansielle referencegrundlag for gennemførelsen af det i artikel 1 omhandlede projekt, der finansieres af Unionen, er på 4 375 507,85 EUR.
            
            
               2.   De udgifter, der finansieres med referencebeløbet i stk. 1, forvaltes i overensstemmelse med de procedurer og regler, der gælder for EU-budgettet.
            
            
               3.   Kommissionen fører tilsyn med, at de udgifter, der er omhandlet i stk. 1, forvaltes korrekt. Med henblik herpå indgår Kommissionen den nødvendige aftale med UNODA. Det skal fremgå af aftalen, at UNODA sikrer, at Unionens bidrag bliver synligt i en grad, der svarer til dets størrelse.
            
            
               4.   Kommissionen bestræber sig på at indgå den aftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelse af aftalen.
            
         
         
            Artikel 4
            
               1.   HR aflægger rapport til Rådet om gennemførelsen af denne afgørelse på grundlag af regelmæssige kvartalsrapporter udarbejdet af UNODA. Disse rapporter danner grundlag for Rådets evaluering.
            
            
               2.   Kommissionen aflægger rapport om de finansielle aspekter af det i artikel 1 omhandlede projekt.
            
         
         
            Artikel 5
            
               1.   Denne afgørelse træder i kraft på dagen for vedtagelsen.
            
            
               2.   Denne afgørelse udløber 36 måneder efter datoen for indgåelse af den i artikel 3, stk. 3, omhandlede aftale. Den udløber dog seks måneder efter ikrafttrædelsesdatoen, hvis der ikke er indgået en aftale i denne periode.
            
         
         
            Udfærdiget i Bruxelles, den 17. december 2018.
            
               
                  På Rådets vegne
               
               E. KÖSTINGER
               
                  Formand
               
            
         
         
            (1)  Rådets afgørelse (FUSP) 2017/633 af 3. april 2017 til støtte for FN's handlingsprogram om forebyggelse, bekæmpelse og afskaffelse af alle aspekter ved ulovlig handel med håndvåben og lette våben (EUT L 90 af 4.4.2017, s. 12).
      
      
         
            BILAG
            1.   BEGRUNDELSE OG BAGGRUND
            Den skelsættende 2030-dagsorden for bæredygtig udvikling anerkender den naturlige forbindelse mellem fredelige samfund og bæredygtig udvikling. Derudover giver dagsordenen for kvinder, fred og sikkerhed gennem flere af FN's Sikkerhedsråds resolutioner konfliktforebyggelse, kvinders meningsfulde og lige deltagelse og bæredygtig fred en helt central placering. En stor forhindring for fred og bæredygtig udvikling i hele verden er fortsat ulovlig handel med og allestedsnærværende misbrug af håndvåben. Passende kontrol med håndvåben er uhyre vigtig for at mindske konflikt, kriminalitet og vold. Det er en forudsætning for samfundsmæssig stabilitet og bæredygtig udvikling.
            FN's handlingsprogram om forebyggelse, bekæmpelse og afskaffelse af alle aspekter ved ulovlig handel med håndvåben og lette våben (»handlingsprogrammet«) udstikker den globale ramme for at behandle problemet med håndvåben, idet det forpligter alle stater til at forbedre national lovgivning om håndvåben, import-/eksportkontrol, lagerforvaltning, destruktion af overskydende SALW, mærkning og sporing og til at engagere sig i samarbejde og bistand. Selv om der er sket fremskridt, skal der gøres meget mere for at styrke kontrollen med håndvåben gennem gennemførelsen af handlingsprogrammet og opfylde forpligtelserne i 2030-dagsordenen.
            De helt specielle samfundsmæssige karaktertræk ved spørgsmålet om kontrol med håndvåben nødvendiggør en omfattende integration af kønsperspektiverne i alle dimensioner af kontrollen med håndvåben. Hidtil er kønsperspektiverne blevet utilstrækkeligt forstået, behandlet og integreret i politikkerne om kontrol med håndvåben. Når kønsdimensionerne ikke bliver ordentligt behandlet inden for lovgivningsmæssige og politiske rammer, som kontrollerer håndvåben, er successen og effektiviteten af indgrebene tillige begrænsede. Kønsrelaterede tilgange til nødvendige foranstaltninger til kontrol med håndvåben er dog stadig i deres vorden. I de seneste år er dagsordenen om håndvåben konvergeret med bredere international politik om ligestilling mellem kønnene og styrkelse af kvinders status, hvilket denne afgørelse vil understøtte yderligere.
            2030-dagsordenen har forbundet kontrol med håndvåben med dagsordenen for fred, sikkerhed og udvikling og har dermed samtidig udstukket en indbyrdes forbundet ramme af mål, der går ud over sikkerhedsdimensionen, og som fremhæver, at problemet med håndvåben har konsekvenser for opfyldelsen af flere mål om bæredygtig udvikling, herunder mål 5 om ligestilling og styrkelse af kvinders status. Ligestilling mellem kønnene afspejles faktisk i mål 5, men er også et tværgående tema i hele 2030-dagsordenen. Denne afgørelse bidrager til integration af ligestillingsaspektet og kvinders lige og meningsfulde deltagelse i alle beslutningsprocesserne vedrørende våbenkontrol. Den anerkender, at den forskellige indvirkning af brug og misbrug af håndvåben på mænd, kvinder, drenge og piger, og støtter aktioner, der er udformet til at føre til mere inklusive, effektive og bæredygtige politiske resultater med hensyn til kontrol med håndvåben.
            Konventionen om afskaffelse af alle former for diskrimination imod kvinder og Beijingerklæringen udgør et stærkt normativt grundlag for at forbinde dagsordenerne om kvinder, fred og sikkerhed og håndvåben. Vedtagelsen af våbenhandelstraktaten og det nylige Spotlight-initiativet mellem EU og FN har yderligere fremhævet behovet for at fokusere på dette spørgsmål. Mens de foreslåede aktioner støtter integration af kønsaspektet i kontrollen med håndvåben, vil resultaterne direkte bidrage til fjernelse af alle former for vold mod og forskelsbehandling af kvinder og piger. At sikre våben og begrænse deres omløb fjerner et af de hyppigste valg af våben til vold i hjemmet, kønsbaseret vold og kvindemord. At styrke kvinders status og nedbryde kønsstereotyper i forbindelse med våben tackler de grundlæggende årsager til kønsbaseret vold, der omfatter patriarkalske systemer, kønsskæve holdninger og voldelige aspekter af den traditionelle maskulinitet.
            Den øgede konvergens mellem dagsordenerne om kvinder, fred og sikkerhed og kontrol med håndvåben fremgår af FN's Sikkerhedsråds resolution (UNSCR) 2242 (2015). De aktioner, der støttes af denne afgørelse, vil gennemføre opfordringen fra Sikkerhedsrådet om at deltage i udformningen og gennemførelsen af bestræbelser i forbindelse med forebyggelse, bekæmpelse og udryddelse af ulovlig overførsel og den destabiliserende ophobning og misbrug af håndvåben og lette våben og fremme kvinders aktive rolle i bekæmpelsen af den ulovlige handel med håndvåben og lette våben. Denne afgørelse søger at operationalisere disse forbindelser ved at støtte konkrete aktioner.
            2.   MÅL
            Det overordnede mål med denne afgørelse er at bidrage til international fred, sikkerhed, ligestilling mellem kønnene og bæredygtig udvikling ved at forbedre effektiviteten af kontrolforanstaltninger i forbindelse med håndvåben gennem fremme af tilgange, der bygger på systematisk kønsspecifik analyse og integration af kønsperspektiver. Resultaterne af de aktioner, som denne afgørelse støtter, vil bidrage til den bredere internationale politiske dagsorden om ligestilling mellem kønnene og styrkelse af kvinders status.
            Denne afgørelse vil støtte fuld og effektiv gennemførelse af handlingsprogrammet og gennemførelsen af kønsrelevante resultater af tredje FN-konference til evaluering af fremskridtene med gennemførelsen af handlingsprogrammet (RevCon3), der blev holdt i 2018.
            Denne afgørelse vil også bidrage til gennemførelsen af De Forenede Nationers generalsekretærs dagsorden for nedrustning (1), som opfordrer til en større indsats for at opnå lige, fuld og effektiv deltagelse for kvinder i alle beslutningsprocesser i forbindelse med nedrustning, anerkender, at der er behov for at overvinde forbindelsen mellem ejerskab og brug af våben og specifikke udtryk for maskulinitet i forbindelse med kontrol, magt, dominans og styrke, der understøtter både struktureret og fysisk vold mod kvinder, og opfordrer til kønsspecifik våbenkontrol for at begrænse vold mod kvinder og piger i både den offentlige og den private sfære. Denne afgørelse vil også bidrage til dagsordenens opfordring til styrkede partnerskaber med civilsamfundet og de unge for at fremme dagsordenen for nedrustning og våbenkontrol.
            For at nå dette mål vil denne afgørelse støtte aktioner til:
            
                        —
                     
                     
                        at gennemføre MOSAIC-modulerne (Modular Small-arms-control Implementation) (2) om »Kvinder, mænd og håndvåbens og lette våbens kønsspecifikke natur« og »Børn og unge og håndvåben og lette våben«
                     
                  
                        —
                     
                     
                        at udarbejde en håndbog, der kan fungere som vejledning og sikre, at alle aktioner udføres i overensstemmelse med aktuelle FN-standarder
                     
                  
                        —
                     
                     
                        at uddanne personale og undervisere på FN's regionale centre og sekretariatspersonalet i regionale og subregionale organisationer i at integrere kønsperspektivet i politikker vedrørende håndvåben og rammer til at sikre en systematisk tilgang til spørgsmålet
                     
                  
                        —
                     
                     
                        at uddanne nationale embedsmænd i 18 lande i integration af kønsaspektet og kontrol med håndvåben
                     
                  
                        —
                     
                     
                        at fremme kønsperspektivet, integration af kønsaspektet og styrkelse af kvinders status i regionale initiativer
                     
                  
                        —
                     
                     
                        at styrke komponenten kontrol med håndvåben i rammen for kvinder, fred og sikkerhed samt selve rammen
                     
                  
                        —
                     
                     
                        at bidrage til gennemførelsen af 2030-dagsordenen, navnlig mål 16 og 5 samt konvergerende internationale politiske dagsordener om ligestilling mellem kønnene
                     
                  
                        —
                     
                     
                        at styrke civilsamfundets engagement i integration af kønsaspektet i kontrollen med håndvåben i partnerskab med International Action Network on Small Arms (IANSA) og IANSA's kvindenetværk (IANSA Women's Network)
                     
                  
                        —
                     
                     
                        at skabe varig virkning gennem effektive oplysningsaktiviteter, fortalervirksomhed, opsøgende arbejde og partnerskaber.
                     
                  3.   BESKRIVELSE AF AKTIONERNE
            3.1.   Udarbejdelse af en håndbog om integration af kønsaspektet i kontrollen med håndvåben
            3.1.1.   Mål
            I henhold til denne afgørelse vil der blive udarbejdet en håndbog med henblik på gennemførelse af MOSAIC-modulerne om »Kvinder, mænd og håndvåbens og lette våbens kønsspecifikke natur« og om »Børn og unge og håndvåben og lette våben«. Håndbogen vil fungere som en vejledning for alle interessenter, der er involveret i gennemførelsen af aktionerne i henhold til denne afgørelse, navnlig med henblik på gennemførelsen af nationale uddannelsesprogrammer, der gennemføres af UNODA's regionale centre. Håndbogen vil bygge på eksisterende værktøjer, information og ekspertise, hvis disse er tilgængelige, og vil blive gjort offentligt tilgængelig, når den er blevet nøje gennemgået, til gavn for de bredere fællesskaber for praktikere.
            3.1.2.   Aktioner
            
                        a)
                     
                     
                        Oversætte de to MOSAIC-moduler fra engelsk til arabisk, fransk, portugisisk og spansk.
                     
                  
                        b)
                     
                     
                        I samarbejde med vigtige interessenter og på grundlag af MOSAIC-modulerne og eksisterende uddannelser og ressourcer udarbejde en håndbog om integration af kønsaspektet i kontrollen med håndvåben, der skal fungere som en praktisk vejledning for alle interessenter, der er involveret i gennemførelsen af alle aktionerne i henhold til denne afgørelse.
                     
                  
                        c)
                     
                     
                        Oversætte håndbogen fra engelsk til fransk, portugisisk og spansk (arbejdssprog i UNODA's regionale centre).
                     
                  
                        d)
                     
                     
                        Stille håndbogen og yderligere materiale til rådighed for bredere fællesskaber for praktikere, både online og på tryk.
                     
                  3.1.3.   Gennemførelsesorganets ansvarsområder
            UNODA vil ansætte en konsulent til at udarbejde en håndbog i tæt samarbejde med relevante FN-enheder, navnlig De Forenede Nationers udviklingsprogram, Clearinginstitutionen for kontrol med håndvåben og lette våben i Sydøst- og Østeuropa (UNDP SEESAC). IANSA vil blive opfordret til at bidrage med deres ekspertise til håndbogen.
            3.1.4.   Tidsplan
            Oversættelsen af modulerne og udarbejdelsen af håndbogen vil blive gennemført i 2019 og efterfulgt af oversættelsen og offentliggørelsen af håndbogen og andre materialer.
            3.1.5.   Forventede resultater
            De to relevante MOSAIC-moduler vil blive gjort tilgængelige på arabisk, fransk, portugisisk og spansk på UNODA's websted (3) (foreligger p.t. kun på engelsk), og en håndbog til gennemførelsen heraf vil blive udarbejdet og offentliggjort på fransk, portugisisk og spansk. Håndbogen bliver nøje gennemgået af projektpartnere og giver vejledning til gennemførelsen af de aktioner, der gennemføres i henhold til denne afgørelse. Den vil også være til gavn for bredere fællesskaber for praktikere og fortsat være relevant efter tidsrammen for denne afgørelse.
            3.2.   Uddannelse af FN's personale og undervisere, der arbejder med kontrol med håndvåben
            3.2.1.   Mål
            Der vil blive udviklet en onlineuddannelse for at tilbyde uddannelse i integration af kønsaspektet i kontrollen med håndvåben til personalet i de relevante FN-afdelinger samt bredere fællesskaber for praktikerefor at sikre, at der i FN-systemet og andre steder ydes rådgivning og bistand vedrørende kontrol med håndvåben, som systematisk integrerer kønsperspektivet. Personalet i de regionale centre, der er direkte involveret i gennemførelsen af aktionerne i henhold til denne afgørelse, vil blive vejledt af en ekspert i kønsspørgsmål og håndvåben fra UNDP SEESAC med henblik på at gennemføre aktioner i overensstemmelse med vejledningen i håndbogen og ud fra et skræddersyet regionalt perspektiv.
            3.2.2.   Aktioner
            
                        a)
                     
                     
                        Sammen med UN Women's uddannelsescenter udvikle en onlinebaseret uddannelse i integration af kønsaspektet i kontrollen med håndvåben til FN-personale og bredere fællesskaber for praktikere. Uddannelsen vil afspejle indholdet af relevante MOSAIC-moduler og konvergerende dagsordener og vil være tilgængelig på arabisk, engelsk, fransk, portugisisk og spansk.
                     
                  
                        b)
                     
                     
                        I samarbejde med UNDP SEESAC udarbejde et coachingprogram for personale i FN's regionale centre for at øge deres bevidsthed og styrke deres kapacitet til at integrere kønsperspektivet i kontrollen med håndvåben gennem en skræddersyet indsats i deres regioner, navnlig i de lande, der er omfattet af nationale uddannelsesprogrammer [3.3.2]. Coachingprogrammet skal videreudvikle den håndbog, der udarbejdes i henhold til denne afgørelse [3.1.2.b.], og bygge på UNDP SEESAC's arbejde og erfaringer, der finansieres i henhold til Rådets afgørelse (FUSP) 2016/2356 (4).
                     
                  
                        c)
                     
                     
                        Indkalde til en workshop for projektteamet efter pilotfasen for de nationale uddannelsesprogrammer [3.3.2.a]. Workshoppen vil maksimere koordineringen og samarbejdet i projektteamet, nøje gennemgå håndbogen inden oversættelse og offentliggørelse, muliggøre udveksling af synspunkter om gennemførelsen denne afgørelse, navnlig om pilotprojekterne for de nationale uddannelsesprogrammer og validere de nødvendige uddannelsesmaterialer.
                     
                  3.2.3.   Tidsplan
            Onlineuddannelsen vil blive udviklet i 2019 og vil blive gjort tilgængelig i begyndelsen af 2020. Coachingprogrammet skal starte i begyndelsen af 2020, når personalet i de regionale centre er blevet rekrutteret, og håndbogen er blevet udarbejdet. Workshoppen for projektteamet vil finde sted i 2020 efter pilotfasen for de nationale uddannelsesprogrammer.
            3.2.4.   Forventede resultater
            En onlineuddannelse i integration af kønsaspektet i kontrollen med håndvåben vil blive gjort tilgængelig på arabisk, engelsk, fransk, portugisisk og spansk, og den vil øge forståelsen af behovet for at medtage kønsperspektivet i foranstaltningerne til kontrol med håndvåben. Uddannelsen vil blive fremmet inden for FN-systemet og i bredere fællesskaber for praktikere og er blevet obligatorisk for personale, der er involveret i gennemførelsen af denne afgørelse. Desuden vil personalet i UNODA's regionale centre blive uddannet i indholdet af håndbogen, vil ved hjælp af et coachingprogram udvikle strategier for dens regionale anvendelse. Der vil blive afholdt en workshop for projektteamet, som vil styrke koordineringen og samarbejdet i forbindelse med gennemførelsen af aktionerne i henhold til denne afgørelse, og uddannelsesmaterialer vil blive udarbejdet, nøje gennemgået og gjort offentligt tilgængelige.
            3.3.   Nationale uddannelsesprogrammer om integration af kønsaspektet i kontrollen med håndvåben
            3.3.1.   Mål
            18 skræddersyede nationale uddannelsesprogrammer om integration af kønsaspektet i kontrollen med håndvåben vil blive udarbejdet og gennemført af UNODA's regionale centre. Programmerne har primært fokus på uddannelse af de nationale koordineringsorganer for håndvåben i medtagelse af kønsdimensioner i nationale handlingsplaner for håndvåben og andre relevante politiske og lovgivningsmæssige rammer, herunder om indsamling og analyse af data opdelt efter køn og alder. Hvis et deltagende land allerede har en national handlingsplan for kvinder, fred og sikkerhed, vil behovet for at tilpasse begge dokumenter i den henseende blive fremmet.
            Yderligere aktiviteter vil blive skræddersyet til den enkelte stat og dens respektive behov for bistand og kan omfatte: praktiske mekanismer til at sikre kvinders meningsfulde deltagelse, en kønsspecifik analyse som udgangspunkt for nationale tiltag, en særlig workshop om medtagelse af kønsdimensioner i nationale handlingsplaner for håndvåben, som gør brug af MOSAIC-modulet om udarbejdelse af nationale handlingsplaner, og udformning af nationale overvågnings- og evalueringsværktøjer til evaluering af den hidtidige indsats. De foreslåede aktiviteter kan også omfatte en juridisk gennemgang af de nationale politiske rammer for at etablere en krydshenvisning mellem regulering af håndvåben, herunder licensudstedelse, og bestemmelser om bekæmpelse af vold i hjemmet og uddannelse af retshåndhævelsespersonale og retlige aktører i deres roller og ansvarsområder i henhold til relevant national ret for så vidt angår tilstedeværelsen og anvendelsen af håndvåben i forbindelse med partnervold og vold i hjemmet eller familierelateret vold, seksuel vold, håndvåbenrelaterede kvindedrab samt integration af kønsperspektivet i strafferetlige efterforskninger og retslige procedurer.
            3.3.2.   Aktioner
            
                        a)
                     
                     
                        pilotfase: udarbejde og gennemføre nationale uddannelsesprogrammer i seks udvalgte lande i koordination med deres etablerede nationale koordineringsorganer
                     
                  
                        b)
                     
                     
                        udrulningsfase: udvide — på grundlag af pilotprojekterne — de nationale uddannelsesprogrammer om integration af kønsaspektet i kontrollen med håndvåben til yderligere 12 lande i koordination med deres etablerede nationale koordineringsorganer.
                     
                  3.3.3.   Udvælgelse af modtagerlande
            Modtagerlandene vil blive udvalgt af Tjenesten for EU's Optræden Udadtil efter henstilling fra UNODA i samråd med dets regionale centre og IANSA. I princippet vil de mindst udviklede lande og andre udviklingslande, som er hårdt ramt af problemet med håndvåben, blive prioriteret højest. Staterne skal have et nationalt koordineringsorgan for håndvåben og/eller et særligt nationalt kontaktpunkt for handlingsprogrammet. Staterne skal have udvist interesse i de foreslåede aktiviteter under denne aktion. Der bør gives forrang til de stater, som har vist et vedvarende engagement i gennemførelsen af handlingsprogrammet.
            Desuden skal der være en regional balance i udvælgelsen af lande:
            
                        —
                     
                     
                        pilotfase: to stater i hver region — Afrika, Asien/Stillehavsregionen og Latinamerika/Caribien
                     
                  
                        —
                     
                     
                        udrulningsfase: fire stater i hver region — Afrika, Asien/Stillehavsregionen og Latinamerika/Caribien.
                     
                  3.3.4.   Gennemførelsesorganets ansvarsområder
            FN's regionale centre for fred og nedrustning vil gennemføre de nationale uddannelsesprogrammer i tæt koordination med UNODA og FN's organer i marken. Når det er muligt, vil nationale ligestillingsinstitutioner og civilsamfundsorganisationer blive inddraget i aktiviteterne. UNDP SEESAC vil yde rådgivningsbistand på grundlag af deres erfaring med at udvikle og levere uddannelse i kønsspørgsmål og kontrol med håndvåben. IANSA vil supplere de nationale aktiviteter ved at styrke civilsamfundets engagement i integration af kønsaspektet i kontrollen med håndvåben gennem sit netværk på lokalt plan og fællesskabsplan [3.6.3].
            3.3.5.   Tidsplan
            De nationale uddannelsesprogrammer starter i 2020 og vil blive gennemført indtil midten af 2022.
            3.3.6.   Forventede resultater
            De nationale uddannelsesprogrammer om integration af kønsaspektet vil føre til en fælles national forståelse af den vigtige rolle, som køn spiller med hensyn til effektiv kontrol med håndvåben og viden om væbnet volds forskellige indvirkning på kvinder, mænd, piger og drenge. Denne nyligt opnåede forståelse af spørgsmålets betydning for at øge effektiviteten og den overordnede kvalitet af kontrollen med håndvåben vil skabe enighed blandt de nationale embedsmænd, der er involveret i relevante politikker og gennemførelsen heraf. Enigheden vil blive omsat til et nationalt tilsagn om at anvende kønssensitive tilgange i politikker og lovgivning om kontrol med håndvåben. Desuden vil lokalsamfundene blive mere bevidste i landene. Som en del af resultaterne af programmerne vil der blive opstillet mål/indikatorer for fremskridtene af staterne, som vil påtage sig at aflægge rapport om de pågældende mål/indikatorer som led i deres nationale rapportering i henhold til handlingsprogrammet.
            3.4.   Regionale tilgange til integrering af kønsaspektet i kontrollen med håndvåben
            3.4.1.   Mål
            Den ulovlige handel med og misbruget af håndvåben frembyder forskellige problemer i forskellige regioner, og staterne har forskellige niveauer af finansielle og materielle ressourcer til rådighed til at reagere på disse problemer. Målet med de regionale tilgange er at opbygge og/eller styrke ekspertisen i kønsaspekterne af kontrollen med håndvåben hos embedsmænd, civilsamfund og parlamentsmedlemmer på regionalt og subregionalt plan på grundlag af MOSAIC. De vil styrke behovet for at medtage kønsaspektet i regionale og subregionale initiativer vedrørende kontrol med håndvåben. Regionale udvekslinger om god praksis/MOSAIC vil styrke den nationale ekspertise og fremme tilsagn fra alle stater i regionen med henblik på at behandle spørgsmålet om kontrol med håndvåben ud fra et kønsperspektiv.
            3.4.2.   Aktioner
            
                        a)
                     
                     
                        Et endagskursus i tilknytning til det syvende af de møder, som staterne afholder hvert andet år i forbindelse med handlingsprogrammet (BMS7), i 2020 for de administratorer, der arbejder med håndvåben og lette våben i subregionale og regionale organisationers sekretariater, med det formål at fremme kønsaspektet i regionale initiativer og give 15 repræsentanter for organisationerne, som ellers ikke ville have ressourcer til at deltage i møderne som led i handlingsprogrammet, mulighed for at deltage i BMS7.
                     
                  
                        b)
                     
                     
                        En 4-dages MOSAIC-baseret subregional workshop i Fiji for landene i Stillehavet for at styrke kvinders rolle inden for våbenkontrol ved at øge forståelsen for den kønsspecifikke virkning af væbnet vold og internationale våbenkontrolinstrumenter og ved at opbygge kapacitet hos civilsamfund, parlamentsmedlemmer og embedsmænd for at engagere sig i disse spørgsmål. (Der er tale om en opfølgning af to subregionale workshopper, der blev holdt i 2018 i Sydøstasien og Sydasien, og som blev finansieret af FN's trustfund UNSCAR.)
                     
                  
                        c)
                     
                     
                        Et 3-dages MOSAIC-baseret regionalt seminar i Kathmandu for at styrke kvinders rolle inden for våbenkontrol. Seminaret samler civilsamfundsrepræsentanter, parlamentsmedlemmer og embedsmænd fra Asien og Stillehavet, herunder deltagerne fra den subregionale workshop i Fiji [3.4.2.b]. Deltagerne skal drøfte aktioner til at fremme spørgsmålet om integrering af kønsaspektet og kontrol med håndvåben i deres egne nationale strukturer. Et sammendrag af drøftelserne samt yderligere materiale vil blive offentliggjort online og på tryk og sendt til deltagerne og relevante interessenter.
                     
                  
                        d)
                     
                     
                        En 2-dages MOSAIC-baseret regional workshop i Peru for at præsentere og udbrede god praksis vedrørende kønssensitive politikker og retlige tilgange til kontrollen med håndvåben, som er blevet udviklet af De Forenede Nationers Regionale Center for Fred, Nedrustning og Udvikling i Latinamerika og Caribien (UNLIREC) siden 2017, for højtstående beslutningstagere fra enheder inden for kontrol med håndvåben og de nationale agenturer med ansvar for at forebygge, udrydde og straffe vold mod kvinder. Workshoppen fremmer behovet for at styrke lovgivningen om håndvåben i Latinamerika og Caribien ved at indarbejde restriktioner for erhvervelsen af våben og ammunition for personer, der er blevet dømt for vold i hjemmet og/eller vold mellem mennesker.
                     
                  3.4.3.   Tidslinje
            Kurset i tilknytning til BMS7 vil finde sted medio 2020, og de regionale og subregionale workshopper vil finde sted mellem ultimo 2019 og slutning af 2021.
            3.4.4.   Gennemførelsespartnere
            UNODA vil tilrettelægge og indbyde til et endagskursus i tilknytning til BMS7 for personale fra regionale og subregionale organisationer, herunder sponsorering af nogle af de pågældende repræsentanter i forbindelse med BMS7. De Forenede Nationers Regionale Center for Fred og Nedrustning i Asien og Stillehavsregionen vil i tæt samarbejde med IANSA tilrettelægge og indbyde til den subregionale workshop i Fiji og det regionale seminar i Kathmandu. UNLIREC vil tilrettelægge og indbyde til den regionale workshop i Peru.
            3.4.5.   Forventede resultater
            Eksperter i kontrol med håndvåben fra regionale og subregionale organisationers sekretariater vil blive undervist i betydningen af integrering af kønsaspektet i initiativer vedrørende og politikker for kontrol med håndvåben i overensstemmelse med autoritativ global vejledning (MOSAIC). De vil få idéer til, hvordan man kan udvikle kønssensitive kontrolforanstaltninger for håndvåben på grundlag af viden om, at væbnet vold og væbnet konflikt berører mænd, kvinder, drenge og piger forskelligt. Betydningen af integrering af kønsaspektet i kontrollen med håndvåben vil desuden blive fremmet i tilknytning til BMS7 gennem kurser. Aktionen vil gøre det muligt for de organisationer, der ellers mangler ressourcer, at deltage i et møde i forbindelse med handlingsprogrammet. De regionale og subregionale workshopper vil levere en platform til udveksling om god praksis vedrørende kønssensitive politikker og retlige tilgange til kontrollen med håndvåben i Latinamerika og Caribien og vil inddrage og opbygge kapaciteter blandt civilsamfund, parlamentsmedlemmer og embedsmænd fra Asien og Stillehavet inden for spørgsmålet om den kønsspecifikke virkning af væbnet vold og internationale våbenkontrolinstrumenter. Som resultat vil politikker, rammer og programmer vedrørende kontrol med håndvåben på regionalt og nationalt niveau tage hensyn til kønsaspektet.
            3.5.   Styrkelse af komponenten kontrol med håndvåben i WPS-dagsordenen og synergierne mellem mål 5 og 16 i 2030-dagsordenen for bæredygtig udvikling
            3.5.1.   Mål
            Aktiviteterne udformes, så de samler eksperter og diplomatiske aktører, der arbejder med kontrol med håndvåben og WPS-dagsordenen, og personer, der arbejder med gennemførelsen af mål 5 og 16 i 2030-dagsordenen for bæredygtig udvikling, for at revidere og harmonisere deres indsats, særlig med henblik på at udnytte synergier og undgå overlapning.
            3.5.2.   Aktioner
            
                        a)
                     
                     
                        At give udvalgte nationale og regionale kontaktpunkter under handlingsprogrammet og civilsamfundets eksperter i håndvåben mulighed for at deltage i et af de årlige netværk af WPS-kontaktpunkter i en hovedstad for at drøfte synergier mellem de tilsagn, staterne har afgivet som led i handlingsprogrammet og WPS-dagsordenen, og støtte medtagelsen af komponenten kontrol med håndvåben i de nationale handlingsplaner i henhold til UNSCR 1325 (2000) og kønsperspektiver i de nationale handlingsplaner til gennemførelse af handlingsprogrammet. Det omfatter en udveksling om bedste praksisser og om de fremskridt der er gjort med gennemførelsen af kønssensitive politikker og kønssensitiv lovgivning.
                     
                  
                        b)
                     
                     
                        At etablere en regelmæssig dialog mellem relevante FN-organer, Friends of 1325, andre diplomatiske og politiske aktører, der dækker UNSCR 1325 (2000) og den overordnede WPS-dagsorden, diplomater og eksperter, der arbejder med gennemførelsen af mål 5 og 16 for bæredygtig udvikling, og de diplomater og politiske beslutningstagere, der dækker nedrustnings- og våbenkontrolspørgsmål i Genève og New York, for at strømline og harmonisere indsatsen og arbejdet. Dialogen vil bygge videre på resultaterne af de foregående møder, der blev holdt i Genève og New York tidligere i 2018.
                     
                  3.5.3.   Forventede resultater
            Eksperter, politiske beslutningstagere og diplomater, der arbejder med kontrol med håndvåben, WPS-dagsordenen og gennemførelsen af 2030-dagsordenen for bæredygtig udvikling, vil drage nytte af en dialog og en udveksling og er begyndt at koordinere deres indsats. Som resultat vil gennemførelsen af alle dagsordener blive styrket, og en koordineret tilgang vil sikre, at synergierne maksimeres, og overlapninger undgås.
            3.6.   Civilsamfundets inddragelse i integrering af kønsaspektet i kontrollen med håndvåben
            3.6.1.   Mål
            Aktionerne udformes med henblik på væsentligt at styrke civilsamfundets inddragelse i integreringen af kønsaspektet i kontrollen med håndvåben ved at behandle sammenhængen mellem kønsspecifikke tilgange og virkningerne, kvinders rettigheder, kontrol med håndvåben og væbnet vold på lokalt niveau og på fællesskabsniveau. Civilsamfundets inddragelse i kontrollen med håndvåben er afgørende for det lokale ejerskab, giver uvurderlige indblik i problemet og øger støtten til kontrolindsatsen. Civilsamfundsorganisationer, der er specialiseret i køn, vil fremme den kønsorienterede kontrolindsats vedrørende håndvåben og styrke og supplere andre aktioner, der iværksættes i henhold til denne afgørelse. I perioden mellem 2019 og 2022 vil der blive gennemført aktioner i de stater, der er udvalgt til gennemførelsen af landeinterne uddannelsesprogrammer i henhold til denne afgørelse, og flere andre lande.
            3.6.2.   Gennemførelsesorganets ansvarsområder
            Alle aktiviteter vil blive iværksat af IANSA og IANSA's kvindenetværk og vil blive koordineret sammen med og overvåget af UNODA. En repræsentant fra IANSA vil indgå i projektholdet for at lette gennemførelsen og koordineringen af alle aktioner, der gennemføres i henhold til denne afgørelse.
            3.6.3.   Aktioner
            
                        a)
                     
                     
                        At styrke nettet af IANSA-græsrodsorganisationer, herunder dets kvindenetværk, for at fremme civilsamfundets inddragelse og behandle kønsspecifikke forekomster af håndvåbensproblemet fra græsrodsniveau til det globale plan.
                     
                  
                        b)
                     
                     
                        At uddele små stipendier hvert år til 30-40 lokale civilsamfundsaktiviteter vedrørende integrering af kønsaspektet i kontrollen med håndvåben. Det kan f.eks. omfatte arrangementer i forbindelse med den globale aktionsuge mod vold med våben, den internationale ungdomsdag, den afrikanske amnestimåned, den internationale fredsdag, det afrikanske barns dag, den internationale våbendestruktionsdag, Wear Orange, den internationale kvindedag og de 16 dages aktivisme mod kønsbaseret vold mv.
                     
                  
                        c)
                     
                     
                        IANSA vil udarbejde og uddele aldersrelevant materiale (på flere sprog), der er rettet mod børn og teenagere og beskriver de hyppige sammenhænge mellem maskulinitet og vold. IANSA's medlemsgrupper i forskellige lande vil bruge materialet til at inddrage deres lokalsamfund.
                     
                  
                        d)
                     
                     
                        IANSA vil udarbejde og uddele tilgængeligt outreachmateriale (f.eks. talepunkter og foldere) til sine medlemmer på flere sprog for at fremme spørgsmålet om integrering af kønsaspektet inden for rammerne af kontrollen med håndvåben i flere lande og inddrage embedsmænd, politiske beslutningstagere, journalister og andre civilsamfundsaktører i emnet lokalt.
                     
                  
                        e)
                     
                     
                        At udføre lobbyvirksomhed for medtagelse af kvinder, unge og andre underrepræsenterede interessenter (f.eks. sundhedssektoren, overlevende og lokalsamfund) som medlemmer af de nationale koordinationsorganer.
                     
                  
                        f)
                     
                     
                        At udvikle og vedligeholde et mere tilgængeligt og mere komplet websted for IANSA og dets kvindenetværk for at vise netværkets medlemmers aktiviteter, fungere som et knudepunkt for globalt koordinerede NGO-tiltag og stille oplysninger, materiale, kontakter, eksempler og dokumenter til rådighed, der er relevante for spørgsmål såsom kvinders empowerment, integrering af kønsaspektet og mindskelse af væbnet vold, kontrol med håndvåben, maskulinitet og våben samt sammenhængen mellem mål 5 og 16 for bæredygtig udvikling.
                     
                  
                        g)
                     
                     
                        At støtte aktionsorienteret forskning udført af lokale grupper for at identificere strategiske indsatsområder for at reducere ulovlig handel med våben og væbnet vold fra et kønsperspektiv og udforme og gennemføre opfølgningstiltag på grundlag af denne forskning.
                     
                  
                        h)
                     
                     
                        At fremme og støtte gennemførelsen af opfordringen i 2018 til handling med hensyn til køn og kontrol med håndvåben (5) og de kønsspecifikke resultater af BMS6 & RevCon3 på lokalt plan.
                     
                  
                        i)
                     
                     
                        At sikre, at kønsperspektiverne fortsat fremmes gennem civilsamfundets fortalervirksomhed i forbindelse med globale processer vedrørende håndvåben og lette våben, herunder BMS7 og BMS8, og bidrage til NGO-arbejdsgruppen vedrørende WPS og relaterede processer for at sikre, at der tages hensyn til våbenkontroldimensionen.
                     
                  
                        j)
                     
                     
                        At bidrage til aktioner, der gennemføres i henhold til denne afgørelse, f.eks. udarbejdelsen af en håndbog, gennemførelsen af landeinterne uddannelsesprogrammer ved at sikre, at civilsamfundet er repræsenteret i de relevante aktiviteter, og ved at inddrage civilsamfundet på lokalt plan og fællesskabsplan i modtagerlandet og deltagelsen i den subregionale workshop og de regionale seminarer i Asien og Stillehavet.
                     
                  3.6.4.   Forventede resultater
            Civilsamfundets inddragelse i integreringen af kønsaspektet i kontrollen med håndvåben vil blive styrket, og dets aktivitetsniveau med henblik på at fremme spørgsmålet vil blive øget betydeligt. Støtten til den kønsorienterede kontrolindsats vedrørende håndvåben vil blive forstærket på lokalt plan, lokalsamfundene vil blive bevidstgjort om spørgsmålets betydning, der vil være gennemført lokal forskning, og der vil være iværksat opfølgende tiltag på græsrodsniveau for at behandle spørgsmål med relevans for brug og misbrug af håndvåben. Civilsamfundets inddragelse vil også blive styrket inden for rammen for kvinder, fred og sikkerhed og på møderne i forbindelse med handlingsprogrammet, og kønsspecifikke aspekter vil blive fremmet i den politiske proces vedrørende håndvåben.
            3.7.   Partnerskab, fortaler- og outreachaktiviteter
            3.7.1.   Mål
            Alle de organisationer, der udgør FN-systemet, herunder fonde, programmer og særorganer, bemyndiges til at støtte opnåelsen af ligestilling mellem kønnene. Desuden skal de af FN-systemets organisationer, der beskæftiger sig med kontrol med håndvåben, integrere kønsapektet i alle faser af projekter og programmer vedrørende håndvåben. For at støtte de pågældende organer er aktionerne udformet, så spørgsmålene bringes frem i FN's og de bredere fællesskaber for praktikere søgelys. Øget synlighed til spørgsmålene gennem fortaler- og outreachaktiviteter vil også forstærke projektets virkninger. Partnerskabet med alle relevante interessenter sigter mod at lette koordineringen og bidrager til en strømlinet gennemførelse af alle aktioner, der støttes ved denne afgørelse.
            3.7.2.   Aktioner
            
                        a)
                     
                     
                        At tilrettelægge regelmæssige aktiviteter under mødet i Generalforsamlingens 1. Komité (oktober) og mødet i FN's Kommission for Kvinders Status (marts) i New York som led i en proces i perioden mellem møderne vedrørende integration af kønsaspektet i kontrollen med håndvåben, herunder forumdiskussioner og arrangementer i tilknytning hertil med højtstående gæstetalere fra FN-systemet, stater, forskningsinstitutter, den akademiske verden og NGO'er. Denne proces tager hensyn til konvergerende internationale politiske dagsordener og initiativer vedrørende ligestilling mellem kønnene.
                     
                  
                        b)
                     
                     
                        I 2021 at holde et endagsarrangement i New York under de 16 dages aktivisme mod kønsbaseret vold, som fremmer integration af kønsaspektet i kontrollen med håndvåben, herunder et højniveausegment for at fremhæve det politiske engagement på dette område, en præsentation af konkrete eksempler fra praksis, herunder resultater fra de aktiviteter, der gennemføres som led i projektet, og ekspertpaneler og -drøftelser for at fremme spørgsmålet yderligere.
                     
                  
                        c)
                     
                     
                        At udvikle en særlig, autoritativ UNODA-webside om integration af kønsaspektet i kontrollen med håndvåben, som indeholder oplysninger og ressourcer, der er skabt på basis af de aktioner, der støttes ved denne afgørelse og på anden måde.
                     
                  
                        d)
                     
                     
                        At nedsætte en UN CASA (6)-arbejdsgruppe vedrørende køn og håndvåben, der vil blive indkaldt af UNODA, og som samler alle relevante partnere for gennemførelsen af de aktioner, der støttes ved denne afgørelse. IANSA vil også blive indbudt til at deltage i denne arbejdsgruppe.
                     
                  
                        e)
                     
                     
                        At fremme betydningen af integration af kønsaspektet gennem kampagner i de sociale medier og massemedierne.
                     
                  
                        f)
                     
                     
                        At løbende underrette donoren (Unionen) om fremskridtene med gennemførelsen af denne afgørelse.
                     
                  3.7.3.   Forventede resultater
            Der vil blive etableret en regelmæssig debat om de kønsspecifikke tilgange til kontrollen med håndvåben, og spørgsmålet og resultaterne af de aktioner, der gennemføres i henhold til denne afgørelse, vil blive fremmet hyppigt. Der vil blive oprettet et websted som en omfattende kilde med oplysninger om integration af kønsaspektet i kontrollen med håndvåben og resultater, der er opnået i forbindelse med afgørelsen. Der vil blive holdt regelmæssige møder i CASA-arbejdsgruppen vedrørende køn og håndvåben, og gennemførelsen af aktionerne vil blive koordineret under hele projektets gennemførelsesperiode.
            4.   FORVENTEDE RESULTATER
            Gennemførelsesorganet vil skabe og levere følgende forventede resultater for Unionen:
            
                        —
                     
                     
                        kortfattede rapporter om de 18 nationale uddannelsesprogrammer om integration af kønsaspektet i kontrollen med håndvåben
                     
                  
                        —
                     
                     
                        en håndbog på engelsk, fransk, portugisisk og spansk og relevante uddannelsesmaterialer online og på tryk
                     
                  
                        —
                     
                     
                        onlinebaseret uddannelse i integration af kønsaspektet i kontrollen med håndvåben for FN's personale og de bredere fællesskaber for praktikere på arabisk, engelsk, fransk, portugisisk og spansk
                     
                  
                        —
                     
                     
                        et gennemførligt slutdokument fra workshoppen for civilsamfundet og parlamentsmedlemmer i Asien og Stillehavet
                     
                  
                        —
                     
                     
                        en kortfattet rapport om civilsamfundets inddragelse i integration af kønsaspektet i kontrollen med håndvåben
                     
                  
                        —
                     
                     
                        oversættelse af MOSAIC-moduler til arabisk, fransk, portugisisk og spansk
                     
                  
                        —
                     
                     
                        en slutrapport ved projektets afslutning.
                     
                  5.   PARTNERE
            Aktionerne i henhold til denne afgørelse er udformet med henblik på at bygge videre på de eksisterende redskaber, oplysninger, instrumenter og ekspertise, der er til rådighed. Koordinationsmekanismen for håndvåben inden for FN, CASA (7), vil fungere som en platform til koordinering, især med UN Women, UNDP/SEESAC og DPKO samt FN's kontorer for generalsekretærens særlige repræsentant for børn i væbnede konflikter, særlige repræsentant for seksuel vold i konflikter og særlige repræsentant for vold mod børn. UNODA vil nøje koordinere denne afgørelses gennemførelse sammen med donoren (Unionen) og IANSA.
            6.   MODTAGERE
            Denne afgørelses direkte modtagere er de nationale institutioner, der er ansvarlige for kontrol med håndvåben i lande og regioner i fokus, navnlig Afrika, Caribien og Latinamerika samt Asien og Stillehavsregionen. Den almindelige befolkning i modtagerlandene, der er truet af den udbredte adgang til håndvåben, vil drage indirekte fordel, efterhånden som risikoen bliver mindre. Desuden støtter denne afgørelse FN-systemets partnere og personale, der arbejder med kontrol med håndvåben i regionale og subregionale organisationers sekretariater. Det vil være til gavn for lokalsamfundene og civilsamfundsorganisationer, særlig medlemmerne af IANSA. Det vil også gavne diplomatiske kredse i New York og Genève samt i hovedstæderne, der arbejder med WPS-dagsordenen og gennemførelsen af mål 5 og 16 i 2030-dagsordenen for bæredygtig udvikling. Aktionerne vil skulle være i fuld overensstemmelse med staternes nationale prioriteter og skal godkendes af de relevante nationale myndigheder. Aktionerne vil blive udformet med henblik på at gavne mere end en enkelt målgruppe.
            7.   VARIGHED
            I betragtning af det globale omfang af de aktioner, der støttes ved denne afgørelse, antallet af partnere, modtagere og planlagte aktioner er tidsrammen for gennemførelsen 36 måneder.
            8.   KOMMUNIKATION OG SYNLIGHED FOR UNIONEN
            UNODA skal træffe alle passende foranstaltninger for at sikre en passende synlighed af Unionens bidrag til aktionen. De pågældende foranstaltninger vil blive gennemført i overensstemmelse med Kommissionens håndbog i kommunikation og synlighed for Den Europæiske Unions optræden udadtil. UNODA vil støtte formidlingen af oplysninger og resultater af de foreslåede aktiviteter til det bredest mulige publikum. Desuden vil der blive gennemført outreachaktiviteter som led i alle relevante aktioner gennem medieaktiviteter, sideløbende arrangementer og webværktøjer. UNODA vil sikre, at aktionernes modtagere er klar over Unionens rolle i aktionen, og øge kendskabet til, hvordan Unionen og FN samarbejder for at styrke kontrollen med håndvåben ved at fremme en kønssensitiv tilgang til problemet med håndvåben.
            UNODA og IANSA vil gøre brug af det bredest mulige spektrum af kommunikationsværktøjer, herunder en webside, skriftlige pressemeddelelser, udvalgte sociale medieredskaber, sideløbende arrangementer og uformelle briefinger. Gennemførelsen af alle aktionerne vil blive målt ved hjælp af overvågnings- og evalueringsværktøjer, herunder deltagerundersøgelser og regelmæssige møder i den respektive arbejdsgruppe.
            
               (1)  »Sikring af vores fælles fremtid En dagsorden for nedrustning«, maj 2018, https://front.un-arm.org/documents/SG+disarmament+agenda_1.pdf.
            
               (2)  www.un.org/disarmament/mosaic.
            
               (3)  https://www.un.org/disarmament/mosaic.
            
               (4)  Rådets afgørelse (FUSP) 2016/2356 af 19. december 2016 til støtte for SEESAC's nedrustnings- og våbenkontrolaktiviteter i Sydøsteuropa som led i EU-strategien for bekæmpelse af ulovlig ophobning af og handel med SALW samt ammunition hertil (EUT L 348 af 21.12.2016, s. 60).
            
               (5)  https://docs.wixstatic.com/ugd/bb4a5b_8c8bd0e981b54b6e8b01da205c10d4a3.pdf.
            
               (6)  http://www.un-arm.org/PoAISS/CASA.aspx.
            
               (7)  http://www.un-arm.org/PoAISS/CASA.aspx.